Malerier af spillerne fra Aalborg Håndbold har skaffet 27.500 kroner til børneafdelingen på Aalborg Sygehus.

Henrik Møllgaard og Jonas Larholm fra Aalborg håndbold samt direktør Jan Larsen besøgte onsdag børneafdelingen på Aalborg Sygehus for at overrække en donation på 27.500 kroner. Pengene er halvdelen af det beløb, der i december kom ind ved en auktion blandt klubbens sponsorer over 10 malerier, der er blevet til i samarbejde med Aalborg-kunstneren Lars Bonde, reklamebureauet Det Nye Sort og spillerne selv. Blandt køberne af et af malerierne var Spar Nord, og samtidig med overrækkelsen af pengene fra Aalborg Håndbold valgte Spar Nord at forære det købte maleri af og med Henrik Møllgaard til børneafdelingen på Aalborg Sygehus.